सूबे में सपा सरकार के गठन के बाद बेरोजगार भत्ता मिलने की उम्मीद में जिला सेवायोजन कार्यालय पर पंजीकरण कराने वालों की लंबी लाइन लग गई थी। जिले में पंजीकरण का काम 12 मार्च से शुरू हुआ और करीब डेढ़ माह तक चला। इस दौरान करीब 32 हजार लोगों ने पंजीकरण कराया। पूर्व में सरकार की ओर से 35 साल से 45 साल तक के लोगों को भत्ता दिया जाने की मंशा के बाद जिला सेवायोजन कार्यालय ने इस आयु वर्ग के लोगों की स्क्रूटनी की। अब नई गाइड लाइंस जारी होने पर केवल 15 मार्च तक पंजीकरण करा चुके 30 से 40 साल के बेरोजगारों को ही भत्ता वितरण करने का फैसला लिया गया है। ऐसे में जिले में 60 फीसदी से ज्यादा लोग बेरोजगार भत्ते की पात्रता से बाहर हो जाएंगे। जिले में 12 मार्च से 15 मार्च तक हुए पंजीकरण की संख्या 8 से 10 हजार के बीच रही है। ऐसे में इन्हीं में से पात्रता के लिए बेरोजगारों को चुना जाएगा।